b'\n_START_ARTICLE_\nHac\xc4\xb1 Giray\n_START_PARAGRAPH_\nHac\xc4\xb1 Giray, my\xc3\xb6s Hac\xc4\xb1 I Giray (k. 1466) oli Krimin kaanikunnan perustaja ja ensimm\xc3\xa4inen kaani. Giray-dynastian j\xc3\xa4senen\xc3\xa4 h\xc3\xa4n polveutui T\xc5\xa1ingis-kaanista._NEWLINE_Hac\xc4\xb1 oli Krimin tataarien kaani jo ennen Kultaisen ordan hajoamista useiksi kaanikunniksi ja k\xc3\xa4vi t\xc3\xa4t\xc3\xa4 vastaan itsen\xc3\xa4istymistaistelua. Historioitsijat ovat yht\xc3\xa4 mielt\xc3\xa4 siit\xc3\xa4, ett\xc3\xa4 h\xc3\xa4n oli Krimin kaanikunnan perustaja ja ensimm\xc3\xa4inen kaani, mutta joistakin seikoista, kuten h\xc3\xa4nen nimens\xc3\xa4 taustasta, syntym\xc3\xa4paikasta, valtakautensa alkamisvuodesta ja siihen liittyvist\xc3\xa4 tapahtumista on erimielisyytt\xc3\xa4._NEWLINE_Stryikovskin puolalaiskronikan mukaan Hac\xc4\xb1 yritti itsen\xc3\xa4ist\xc3\xa4\xc3\xa4 Krimin alueen 1428, mutta ep\xc3\xa4onnistuttuaan h\xc3\xa4n joutui pakenemaan Liivinmaahan. Krimin alueen ylimykset l\xc3\xa4hettiv\xc3\xa4t Liivinmaahan l\xc3\xa4hetyst\xc3\xb6n 1443, joka pyysi Hac\xc4\xb1a palaamaan hallitsijaksi. Varmana merkkin\xc3\xa4 uudesta vallasta pidet\xc3\xa4\xc3\xa4n vuonna 1441 painettua kolikkoa, jossa oli h\xc3\xa4nen nimens\xc3\xa4. My\xc3\xb6s aiemmissa kolikoissa olleiden kipt\xc5\xa1akkien symbolien tilalle oli painettu uusi Krimin kaanien p\xc3\xb6ll\xc3\xb6\xc3\xa4 kuvaava symboli.'